Ouers veg verbete om vierjarige te redRuan Wolhuter. Foto: Verskaf ŉ Egpaar van Pretoria is in ŉ wedloop teen tyd gewikkel om vir hul vierjarige seuntjie, wat aan ŉ seldsame siekte ly, ŉ beenmurgskenker te kry. Ruan Wolhuter was net nege maande oud toe hy met Langerhans-selsindroom (LCH) gediagnoseer is, ŉ seldsame kanker wat veroorsaak dat sy liggaamselle sy immuunstelsel aanval. Hanli, Ruan se ma, het aan Maroela Media vertel hul stryd teen die siekte het in Junie 2012 begin. “Ruan het ŉ uitslag op sy vel gekry, veral op sy kopvel en tussen sy boudjies. Dit het soos ekseem gelyk en ons was nie juis bekommerd daaroor nie,” sê Hanli. Hulle is nietemin met Ruan dokter toe waar ŉ velbiopsie die LCH-diagnose bevestig het. Ruan moes dadelik chemo-behandeling ontvang en in ŉ stadium het dit gelyk asof die siekte opgeklaar het, maar ŉ paar maande later was dit terug en meer aggressief. “Ruan was gedurig in die hospitaal en het chemo en bestraling ontvang,” sê sy. “Hy is ook op kortisoonbehandeling wat veroorsaak dat sy gesiggie koeëlrond is. Hy was nooit regtig gesond nie en moes maar nog altyd mediese behandeling ontvang.” In Augustus vanjaar het dokters gesê die enigste hoop is om Ruan se immuunstelsel te “herlaai” deur middel van ŉ beenmurgoorplanting. “Hulle het my en my man getoets om te kyk of een van ons ŉ gepaste skenker kan wees en ons behoort binnekort die uitslae te hê. Die kans dat die ouers egter ŉ gepaste skenker vir ŉ kind is, is baie skraal,” sê Hanli. Ruan Wolhuter tydens ‘n onlangse familievakansie. Foto: Verskaf Volgens Hanli dek die gesin se mediese fonds slegs tweederdes van die beenmurgoorplanting-prosedure wat na raming sowat R1,6 miljoen sal kos. “Dit beteken ons moet nog R500 000 insamel sodat Ruan dadelik die oorplanting kan kry sodra ons ŉ skenker opspoor,” sê sy. Die gesin het intussen ŉ Facebook-blad begin om Ruan se verhaal met potensiële donateurs te deel en is in die proses om ŉ volwaardige stigting op die been te bring. “Voorlopig gaan Ruan net aan,” sê Hanli met ŉ glimlag. “Hy is op ŉ instandhoudings-chemo- program waarmee die siekte op die oomblik net beheer word. Hy is nog klein, so hy verstaan nie regtig dat hy siek is nie. Hy gaan net aan en speel en lag soos enige normale kleuter. Ek dink dit is juis wat ons voete op die grond hou,” sê sy. “As hy by die kleuterskool moeg raak, sal hy vir sy juffrou sê hy wil graag ŉ bietjie slaap. Hy moet soms rus en kan nie altyd alles doen wat die maatjies doen nie. Maar met sy gees en sy lewenslus is daar niks fout nie.” Die Ruan Wolhuter-stigting-blad kan besoek word vir meer inligting en skenkingsbesonderhede. Vir meer besonderhede om as ‘n beenmurgskenker te registreer, besoek die Sunflower Fund se webtuiste.